
ประกาศองค์การบริหารส่วนตำบลฉลุง
เรื่อง  คำแถลงนโยบายของนายกองค์การบริหารส่วนตำบลฉลุง
	


                    ตามพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗  แก้ไขเพิ่มเติมถึง (ฉบับที่ ๗) พ.ศ. ๒๕๖๒  มาตรา ๕๘/๕  บัญญัติว่า  ก่อนนายกองค์การบริหารส่วนตำบลเข้ารับหน้าที่ ให้ประธานสภาองค์การบริหารส่วนตำบลเรียกประชุมสภาองค์การบริหารส่วนตำบล เพื่อให้นายกองค์การบริหารส่วนตำบลแถลงนโยบายต่อสภาองค์การบริหารส่วนตำบล โดยไม่มีการลงมติ ทั้งนี้ภายในสามสิบวันนับแต่วันประกาศผลการเลือกตั้งนายกองค์การบริหารส่วนตำบล และให้ประกาศไว้โดยเปิดเผย ณ ที่ทำการองค์การบริหารส่วนตำบลด้วย นั้น

                    บัดนี้  นายกองค์การบริหารส่วนตำบลฉลุง ได้แถลงนโยบายต่อสภาองค์การบริหารส่วนตำบลฉลุงแล้ว ในการประชุมสภาองค์การบริหารส่วนตำบลฉลุง สมัยสามัญ สมัยแรก ครั้งที่ ๑  ประจำปี พ.ศ. ๒๕๖๕  เมื่อวันที่ ๖  มกราคม ๒๕๖๕  ดังนั้น จึงประกาศคำแถลงนโยบายของนายกองค์การบริหารส่วนตำบลฉลุงที่แถลงไว้ต่อสภาองค์การบริหารส่วนตำบลฉลุงตามรายละเอียดแนบท้ายประกาศนี้

                    จึงประกาศให้ทราบโดยทั่วกัน

ประกาศ  ณ  วันที่ ๑๑  มกราคม  พ.ศ. ๒๕๖๕

                                                          สุจริต  ยามาสา
                                                     ( นายสุจริต  ยามาสา )
                                              นายกองค์การบริหารส่วนตำบลฉลุง

ของ นายสุจริต  ยามาสา

นายกองค์การบริหารส่วนตำบลฉลุง


แถลงต่อสภาองค์การบริหารส่วนตำบลฉลุง

วันพฤหัสบดี ที่ ๖  เดือนมกราคม  พ.ศ. ๒๕๖๕



ณ  ห้องประชุมสภาองค์การบริหารส่วนตำบลฉลุง
องค์การบริหารส่วนตำบลฉลุง อำเภอเมืองสตูล จังหวัดสตูล
คำแถลงนโยบายของนายกองค์การบริหารส่วนตำบลฉลุง
แถลงต่อสภาองค์การบริหารส่วนตำบลฉลุง  อำเภอเมืองสตูล  จังหวัดสตูล
ในการประชุมสภาสมัยสามัญ สมัยแรก ครั้งที่ ๑  ประจำปี  พ.ศ. ๒๕๖๕
วันที่ ๖  เดือนมกราคม  พ.ศ. ๒๕๖๕ 
.......................................................................
เรียน	ท่านประธานสภาองค์การบริหารส่วนตำบลฉลุง ท่านสมาชิกสภาองค์การบริหารส่วนตำบลฉลุงผู้ทรงเกียรติและผู้เข้าร่วมประชุมทุกท่าน

                    ตามที่  ได้มีการเลือกตั้งนายกองค์การบริหารส่วนตำบลฉลุง และสมาชิกสภาองค์การบริหารส่วนตำบลฉลุง  เมื่อวันอาทิตย์ ที่ ๒๘  พฤศจิกายน ๒๕๖๔  ไปแล้วนั้น  กระผม นายสุจริต  ยามาสา ได้รับเลือกไว้วางใจจากพี่น้องประชาชนชาวตำบลฉลุงเลือกให้เป็นนายกองค์การบริหารส่วนตำบลฉลุง อำเภอเมืองสตูล จังหวัดสตูล และได้รับการรับรองผลการเลือกตั้งจากคณะกรรมการการเลือกตั้งเรียบร้อยแล้ว ตั้งแต่วันที่ ๑๔  ธันวาคม  ๒๕๖๔  กระผมขอขอบพระคุณพี่น้องประชาชนชาวตำบลฉลุง และสมาชิกสภาองค์การบริหารส่วนตำบลฉลุงทุกท่าน ที่ได้ไว้วางใจให้กระผมได้มาดำรงตำแหน่งนายกองค์การบริหารส่วนตำบลฉลุงเข้ามาบริหารองค์กรและบริหารงบประมาณในการพัฒนาตำบลที่ซึ่งได้แสดงถึงความเชื่อมั่นในตัวกระผมในการบริหารงาน และการจัดการองค์การบริหารส่วนตำบลฉลุงแห่งนี้

                    ตลอดระยะเวลาที่ผ่านมา กระผมได้ทุ่มเทแรงกาย แรงใจในการออกพบปะพี่น้องประชาชนชาวตำบลฉลุงอย่างสม่ำเสมอมา  “โดยยึดหลักการแก้ไขปัญหาพี่น้องประชาชนเป็นเรื่องหลัก และการพัฒนาเป็นเรื่องรอง”  ได้รู้ซึ้งในน้ำใจของพี่น้องประชาชนผู้ให้การสนับสนุนและมิตรแท้ที่ไม่ทิ้งกัน จะไม่มีวันลืม 
การออกพบปะพี่น้องประชาชน ทำให้ได้รับทราบถึงปัญหาต่างๆ ที่ต้องแก้ไข ตลอดจนความต้องการของ
พี่น้องประชาชนตำบลฉลุง ทำให้กระผมมีความมุ่งมั่นที่จะกลับมารับใช้พี่น้องประชาชน กลับมาพัฒนาตำบล กลับมาพัฒนาองค์กร บุคลากร และนำองค์กรสู่ความเป็นเลิศ ในด้านการให้บริการประชาชน ความต้องการของประชาชน และการแก้ไขปัญหาต่างๆ หากไม่ติดขัดกับระเบียบข้อกฎหมายและงบประมาณที่มีอยู่อย่างจำกัด ปัญหาทุกอย่าง ทุกปัญหาต้องได้รับการแก้ไขอย่างรวดเร็วและโดยทันที

                    กระผมขอให้คำมั่นสัญญาว่า “จะตั้งใจทำงานให้เต็มความรู้ ความสามารถ บริหาร และจัดการองค์กรด้วยความโปร่งใส โดยยึดหลักธรรมาภิบาล ในช่วง ๔ ปี ข้างหน้าต่อไปนี้” กระผมและคณะผู้บริหารฯ 
จะวางรากฐานให้แก่พี่น้องประชาชนชาวตำบลฉลุง ทั้งทางด้านเศรษฐกิจ สังคม การศึกษา ศาสนา วัฒนธรรม จารีตประเพณี ภูมิปัญญาท้องถิ่น การเมืองการปกครอง การสร้างความเข้มแข็งของชุมชน การมีส่วนร่วมของชุมชนทุกภาคส่วนในการแก้ไขปัญหาในชุมชน ตลอดจนการส่งเสริมการดำรงชีวิตตามแนวทางปรัชญาเศรษฐกิจพอเพียง เพื่อนำพาตำบลฉลุงไปสู่การพัฒนาอย่างมั่นคงและยั่งยืน โดยกระผมจะดำเนินการนโยบายตามยุทธศาสตร์ วิสัยทัศน์ แผนการพัฒนาตำบล การพัฒนา การพึ่งพาตนเอง ตามแนวทางหลักปรัชญาเศรษฐกิจพอเพียง ตามแนวทางพระราชดำริ และพระราชดำรัสของพระบาทสมเด็จพระเจ้าอยู่หัวฯ รัชกาลที่ ๙ และรัชกาลที่ ๑๐

                    บัดนี้ กระผมได้กำหนดนโยบายการบริหารราชการองค์การบริหารส่วนตำบลฉลุง โดยยึดมั่นในการปกครองตามระบอบประชาธิปไตยอันมีพระมหากษัตริย์ทรงเป็นประมุข ในการพัฒนาท้องถิ่นและการพัฒนาตำบลฉลุง จะคำนึงถึงประโยชน์ของประชาชนให้เหมาะสม และสอดคล้องกับความต้องการของประชาชนอย่าง
หน้า I ๒

แท้จริง พร้อมกันนี้ กระผมและคณะผู้บริหารฯ จะส่งเสริม ดำเนินการ สานงานเก่า พัฒนา และต่อยอดการบริหารงานของคณะผู้บริหารชุดเดิมหรือชุดก่อนหน้านี้ รวมทั้งให้คลอบคลุมภายใต้อำนาจหน้าที่ตามพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ รวมทั้งที่แก้ไขเพิ่มเติมถึง (ฉบับที่ ๗) พ.ศ. ๒๕๖๒  พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. ๒๕๔๒ รวมทั้งที่แก้ไขเพิ่มเติมถึง (ฉบับที่ ๒) พ.ศ. ๒๕๔๙  พระราชบัญญัติการอำนวยความสะดวกในการพิจารณาอนุญาตของทางราชการ พ.ศ. ๒๕๕๘  และกฎหมาย ระเบียบที่เกี่ยวข้องด้วยงบประมาณที่มีอยู่อย่างจำกัดและสามารถดำเนินการได้

                    อาศัยอำนาจตามความในมาตรา ๕๘/๕  แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗  รวมทั้งที่แก้ไขเพิ่มเติมถึง (ฉบับที่ ๗) พ.ศ. ๒๕๖๒ “ก่อนนายกองค์การบริหารส่วนตำบล เข้ารับหน้าที่ ให้ประธานสภาองค์การบริหารส่วนตำบลเรียกประชุมสภาองค์การบริหารส่วนตำบล เพื่อให้นายกองค์การบริหารส่วนตำบลแถลงนโยบายต่อสภาองค์การบริหารส่วนตำบล โดยไม่มีการลงมติ ทั้งนี้ภายในสามสิบวันนับแต่วันประกาศผลการเลือกตั้งนายกองค์การบริหารส่วนตำบล”  กระผมจึงขอแถลงนโยบายต่อที่ประชุมสภาองค์การบริหารส่วนตำบลฉลุง ให้ทราบถึงนโยบายในการพัฒนาตำบลฉลุง การแก้ไขปัญหาความต้องการ และสร้างความเป็นอยู่ที่ดี มั่นคง และยั่งยืน ของพี่น้องประชาชนชาวตำบลฉลุง ดังนี้

๑.  นโยบายด้านโครงสร้างพื้นฐาน
      ๑.๑  ดำเนินการก่อสร้าง ปรับปรุง ซ่อมแซมถนนสายหลัก ถนนสายรอง เพื่อความสะดวกปลอดภัยในการ
             สัญจรไปมาของประชาชน และในการคมนาคมขนส่ง
      ๑.๒  ดำเนินการจัดสร้างระบบประปา คูระบายน้ำ และขยายเขตไฟฟ้า พร้อมสาธารณูปโภคให้มาตรฐาน
             ครอบคลุมอย่างเพียงพอต่อความต้องการของประชาชน
      ๑.๓  พัฒนาบริเวณสระน้ำด้านหลังที่ทำการองค์การบริหารส่วนตำบลฉลุงให้เป็นสถานที่ท่องเที่ยว สถานที่
             ออกกำลังกาย และสถานที่พักผ่อนหย่อนใจอย่างเหมาะสม
      ๑.๔  จัดให้มีไฟฟ้าสาธารณะ ซึ่งส่องสว่างตามถนน ชุมชน ลานกีฬา อย่างทั่วถึง เพื่อให้เกิดความปลอดภัย
             แก่ชีวิตและทรัพย์สินของประชาชน
      ๑.๕  ปรับปรุงและพัฒนาแหล่งน้ำตามธรรมชาติ  จัดหาแหล่งน้ำโดยการขุดสระ อ่างเก็บน้ำ บ่อน้ำตื้น เพื่อ 
             ให้ประชาชนได้ใช้ประโยชน์ และมีน้ำใช้ เพื่อการเกษตรอย่างเพียงพอ
      ๑.๖  การจัดทำผังเมืองชุมชน พร้อมระเบียบข้อกฎหมายให้ประชาชนได้รับทราบในการปฏิบัติ  เพื่อรองรับ
             การขยายตัวของชุมชนให้มีแนวทางที่ชัดเจนและเป็นไปอย่างมีระบบ

๒.  นโยบายด้านเศรษฐกิจ และส่งเสริมคุณภาพชีวิต
      ๒.๑  ส่งเสริมการผลิตสินค้าในชุมชนและสินค้าที่เป็นภูมิปัญญาท้องถิ่น  เพื่อให้มีการสร้างงาน  สร้างเงิน 
             สร้างรายได้ในชุมชน ให้มีการอยู่ดี กินดี มีสุข
      ๒.๒  ส่งเสริมและสนับสนุนกลุ่มอาชีพต่างๆ ในตำบล  เช่น กลุ่มหมู่บ้าน กลุ่มพัฒนาสตรี กลุ่มเลี้ยงปลา 
             กลุ่มเลี้ยงสัตว์
      ๒.๓  ส่งเสริมและสนับสนุนประชาชนในพื้นที่ใช้วิถีชีวิตโดยนำหลักปรัชญาเศรษฐกิจพอเพียง มาใช้ให้เกิด
             ประโยชน์ในทางปฏิบัติอย่างแท้จริง
      ๒.๔  จัดให้มีตลาด รวมทั้งจัดบริการด้านการตลาดร่วมกับเอกชนในพื้นที่ เพื่อให้พ่อค้า แม่ค้า และผู้บริโภค 
             มีสถานที่จับจ่ายสินค้าที่ถูกสุขอนามัยและปลอดภัย
หน้า I ๓

      ๒.๕  ส่งเสริมและสนับสนุนให้ประชาชนมีรายได้  โดยพัฒนาคุณภาพสินค้าและระบบการผลิต  การตลาด 
             ส่งเสริมอาชีพและพัฒนาฝีมือแรงงาน ให้มีคุณภาพตรงตามความต้องการแรงงานท้องถิ่น
      ๒.๖  สนับสนุนงานสาธารณสุขมูลฐาน กิจกรรมการดำเนินงานของอาสาสมัครสาธารณสุขประจำหมู่บ้าน 
              (อสม.)  โรงพยาบาลส่งเสริมสุขภาพตำบล (รพ.สต.)  และหน่วยงานสาธารณสุขอื่นๆ เพื่อขับเคลื่อน
             การทำงานด้านสุขภาพให้กับประชาชน รวมทั้งส่งเสริมและสนับสนุนกองทุนหลักประกันสุขภาพของ
             องค์การบริหารส่วนตำบล 
      ๒.๗  สนับสนุนการป้องกันและควบคุมโรคระบาดต่างๆ ที่ก่อให้เกิดผลกระทบต่อความเป็นอยู่กับชีวิตและ
             สุขภาพอนามัยของประชาชน
      ๒.๘  มุ่งเน้นให้ความรู้แก่ประชาชนในการป้องกันและเข้าใจในการรักษาสุขภาพอนามัยอย่างทั่วถึง

๓.  นโยบายด้านการพัฒนาสังคมและการสังคมสงเคราะห์
      ๓.๑  ให้การสังคมสงเคราะห์และจัดสวัสดิการแก่เด็ก ผู้ด้อยโอกาส คนพิการ และผู้สูงอายุอย่างทั่วถึง 
             สามารถดำรงชีวิตอยู่ได้อย่างปกติสุขในสังคม
      ๓.๒  รณรงค์ ป้องกัน และแก้ไขปัญหายาเสพติด ปัญหาอาชญากรรม และการรักษาความปลอดภัยในชีวิต 
             และทรัพย์สิน โดยเน้นการมีส่วนร่วมจากทุกภาคส่วนและทุกองค์กร
      ๓.๓  จัดบริการอินเทอร์เน็ตในระดับตำบล เพื่อให้เด็ก เยาวชนและประชาชน ได้ศึกษาและค้นคว้าข้อมูล 
             เกิดการเรียนรู้และทันต่อเหตุการณ์ในโลกแห่งข้อมูลข่าวสาร
      ๓.๔  ส่งเสริม สนับสนุนกิจกรรมนันทนาการ การกีฬาทุกประเภท เพื่อพัฒนาด้านสุขภาพ และจัดให้มี
             สถานที่ออกกำลังกาย ลานกีฬา และอุปกรณ์การกีฬา ที่จำเป็นอย่างต่อเนื่อง
      ๓.๕  สนับสนุนอุปกรณ์การกีฬาทุกหมู่บ้านและการจัดกิจกรรมการแข่งขันกีฬาของโรงเรียนในเขตพื้นที่ทุก
             ระดับ

๔.  นโยบายด้านการบริหารจัดการบ้านเมืองที่ดี
      ๔.๑  ส่งเสริมให้ประชาชนมีส่วนร่วมในการบริหารท้องถิ่น โดยการร่วมคิด ร่วมทำ ร่วมแก้ปัญหาและติดตาม
             ประเมินผลการดำเนินงาน เพื่อให้มีการพัฒนาท้องถิ่นอย่างมีประสิทธิภาพ
      ๔.๒  สร้างระบบการบริหาร โดยเน้นหลักประสิทธิภาพ ประสิทธิผล สุจริต โปร่งใส  สามารถตรวจสอบได้ 
             และตรงต่อความต้องการของประชาชนอย่างแท้จริง
      ๔.๓  ส่งเสริมให้ประชาชน ชุมชน ได้เข้ามามีส่วนร่วมกำหนดวิสัยทัศน์ ยุทธศาสตร์ การจัดทำแผนพัฒนา
             และโครงการหรือกิจกรรม ในการพัฒนาตำบลให้เป็นไปตามเจตนารมณ์ของประชาชน
      ๔.๔  จัดการพัฒนาบุคลากร เจ้าหน้าที่ในหน่วยงานให้มีความรู้และทักษะในการปฏิบัติงาน เพื่อให้สามารถ
             ปฏิบัติงานและรองรับการถ่ายโอนภารกิจ  เพื่อตอบสนองต่อความต้องการของประชาชนได้อย่างมี
             ประสิทธิภาพและคุ้มค่า
      ๔.๕  เพิ่มประสิทธิภาพการให้บริการประชาชน ลดขั้นตอนการปฏิบัติงาน  เพื่อให้ประชาชนที่มารับบริการ
             ได้รับความสะดวกและมีความพึงพอใจสูงสุด
      ๔.๖  ส่งเสริมให้ความรู้แก่ประชาชนในการมีส่วนร่วม บทบาทหน้าที่ของประชาชนที่มีต่อการบริหารท้องถิ่น 
             และอำนาจในการตรวจสอบตามรัฐธรรมนูญ
      ๔.๗  จัดโครงการ อบต. เคลื่อนที่/สัญจร เพื่อบริการด้านต่างๆ แก่ประชาชน และรับฟังปัญหาความต้องการ
             ของประชาชนอย่างทั่วถึง

๕.  นโยบายด้านการศึกษา ศาสนา วัฒนธรรม จารีตประเพณี และภูมิปัญญาท้องถิ่น
      ๕.๑  ส่งเสริมการศึกษาแก่เด็ก เยาวชน ประชาชน ทั้งในและนอกระบบโรงเรียนให้สอดคล้องกับการเข้าสู่
             ประชาคมอาเซียน (AEC) 
      ๕.๒  พัฒนาศูนย์พัฒนาเด็กเล็กให้มีศักยภาพ โดยจัดให้มีสื่อการเรียนการสอนและเทคโนโลยีสมัยใหม่ เพื่อ 
             ให้เด็กมีพื้นฐานที่ดีในการเรียนรู้ในระดับที่สูงขึ้น พร้อมทั้งสนับสนุนอาหารเสริม (นม) และอาหาร
             กลางวัน
      ๕.๓  ส่งเสริมและสนับสนุนงานราชพิธี งานวันสำคัญทางศาสนา รวมทั้งฟื้นฟู สืบสาน ทำนุบำรุง อนุรักษ์
             ศิลปวัฒนธรรม จารีตประเพณี วัฒนธรรมของท้องถิ่น และภูมิปัญญาท้องถิ่นให้คงอยู่สืบไป
      ๕.๔  ทำนุบำรุงด้านศาสนา ศาสนสถานภายในตำบล ให้เป็นที่ศูนย์รวมจิตใจของคนในชุมชน
      ๕.๕  ส่งเสริมการจัดกิจกรรมการพัฒนาคุณธรรมจริยธรรมแก่เด็ก เยาวชน และประชาชน เพื่อให้เกิดสังคม
             แห่งความสงบสุขและสันติสุข

๖.  นโยบายด้านทรัพยากรธรรมชาติและสิ่งแวดล้อม
      ๖.๑  จัดให้มีสวนสาธารณะ สวนสุขภาพ เพื่อให้ประชาชนได้มีที่พักผ่อนหย่อนใจ และการออกกำลังกาย
             อย่างสม่ำเสมอ
      ๖.๒  รณรงค์ปลูกจิตสำนึกของเด็ก เยาวชน และประชาชน ในการป้องกันและแก้ไขปัญหาสิ่งแวดล้อม 
             ส่งเสริมการมีส่วนร่วมของประชาชนในชุมชนในการคัดแยก กำจัดขยะ และการดูแลรักษาความ
             สะอาดอย่างมีประสิทธิภาพ “เปลี่ยนเรา เปลี่ยนโลก” พร้อมบูรณาการความร่วมมือกับท้องถิ่นอื่น
             และหน่วยงานอื่นที่เกี่ยวข้อง
      ๖.๓  จัดหาสถานที่ทิ้งขยะและดำเนินการสร้างระบบการจัดเก็บ การกำจัดขยะมูลฝอย อย่างเป็นระบบ 
             และมีประสิทธิภาพ พร้อมประสานงานร่วมบูรณาการกับท้องถิ่นอื่น ๆ ในการบริหารจัดการ
      ๖.๔  ส่งเสริม สนับสนุนกิจกรรมการเพิ่มพื้นที่สีเขียวและจัดหาพันธุ์กล้าไม้ให้ประชาชน เพิ่มพื้นที่การปลูก
             ป่าเพิ่มเติม 
      ๖.๕  ส่งเสริม สนับสนุนประชาชนในการบำบัด ฟื้นฟู รักษา หวงแหน ซึ่งทรัพยากรธรรมชาติและสิ่งแวดล้อม
      ๖.๖  รณรงค์ให้ประชาชนมีส่วนร่วมในการเฝ้าระวัง ป้องกัน ปัญหาด้านสิ่งแวดล้อมให้มีประสิทธิภาพ

๗.  นโยบายด้านความปลอดภัยในชีวิตและทรัพย์สินของประชาชน
      ๗.๑  ส่งเสริม สนับสนุนการปฏิบัติงาน การปฏิบัติหน้าที่ของอาสาสมัครป้องกันภัยฝ่ายพลเรือน (อปพร.) 
             ชุดรักษาความปลอดภัยหมู่บ้าน ตำบล โดยเน้นการทำงานร่วมกันของท้องที่และท้องถิ่น
      ๗.๒  การป้องกันและระงับโรคติดต่อ การป้องกันและบรรเทาสาธารณภัยที่อาจเกิดขึ้นได้ตลอดเวลา พร้อม
             ประสานความร่วมมือกับหน่วยงานที่เกี่ยวข้อง
      ๗.๓  ติดตั้งป้ายสัญญาณจราจร ไฟจราจร ไฟกระพริบ โดยดำเนินการติดตั้งถนนภายในหมู่บ้าน ตำบล ทั้ง
             ถนนสายหลัก ถนนสายรอง ทางร่วม ทางแยก จุดเสี่ยง เพื่อป้องกันและลดอุบัติเหตุอันอาจเกิดขึ้นได้ 
             พร้อมทั้งประสานงานและขอความร่วมมือกับหน่วยงานอื่นๆ ที่เกี่ยวข้อง
      ๗.๔  จัดหาหรือจัดให้มีการติดตั้งกล้องวงจรปิด (CCTV) บริเวณจุดเสี่ยงที่อาจก่อให้เกิดอุบัติเหตุ อาชญากรรม 
             เพื่อคำนึงถึงความปลอดภัยในชีวิตและทรัพย์สินของประชาชน พร้อมทั้งประสานความร่วมมือและขอ
             สนับสนุนงบประมาณจากหน่วยงานอื่นที่เกี่ยวข้อง
      ๗.๕  จัดให้มีและบำรุงรักษาทางบก ทางน้ำ การรักษาความเป็นระเบียบเรียบร้อย การดูแลการจราจร และ
             ส่งเสริมสนับสนุนหน่วยงานอื่นในการปฏิบัติหน้าที่หรือปฏิบัติงาน

      ๗.๖  สนับสนุนการฝึกอบรมสมาชิกอาสาสมัครป้องกันภัยฝ่ายพลเรือน (อปพร.)  จัดหาวัสดุอุปกรณ์ และ
             ยานพาหนะที่ใช้ในการปฏิบัติงาน เพื่อให้ปฏิบัติหน้าที่ได้อย่างมีประสิทธิภาพ
      ๗.๗  ปฏิบัติหน้าที่อื่นตามที่ทางราชการมอบหมาย โดยจัดสรรงบประมาณหรือบุคลากรให้ตามความจำเป็น 
             เหมาะสมและตามสมควร

                    ท้ายที่สุดนี้ กระผมขอสัญญาว่า “จะบริหาร  พัฒนา  ดำเนินกิจการ  ดำเนินงานด้วยความมุ่งมั่น วิริยะ อุตสาหะ เต็มกำลังความรู้ ความสามารถ ตลอดระยะเวลาใน ๔ ปีข้างหน้านี้”  โดยเน้นการมีส่วนร่วมของทุกภาคส่วน เน้นประชาชนเป็นศูนย์กลางแห่งการพัฒนา ยึดผลประโยชน์ของพี่น้องประชาชน และผลประโยชน์ของประเทศชาติเป็นที่ตั้ง เพื่อนำพาและขับเคลื่อนการพัฒนาศักยภาพของตำบลฉลุงให้น่าอยู่ มีความมั่นคง และยั่งยืน พร้อมทั้งนำพาองค์กรไปสู่ความเป็นเลิศ เป็นที่ยอมรับจากทุกองค์กร ทุกหน่วยงานของรัฐและเอกชน ให้เป็นหนึ่งในตำบลนำร่อง เป็นแม่แบบให้ตำบลอื่นๆ ได้มาศึกษาดูงาน และนำไปต่อยอดพัฒนาตำบลของตนเอง นั่นคือสิ่งที่กระผม คณะผู้บริหาร สมาชิกสภาองค์การบริหารส่วนตำบลฉลุง, ข้าราชการ เจ้าหน้าที่ บุคลากรทุกฝ่าย ทุกระดับ ตลอดจนพี่น้องประชาชนชาวตำบลฉลุงต้องการให้เกิดขึ้น และเป็นจริงตามนโยบายที่ได้แถลงไว้ต่อที่ประชุมสภาองค์การบริหารส่วนตำบลฉลุง อำเภอเมืองสตูล จังหวัดสตูล แห่งนี้ทุกประการ


                    ขอขอบคุณครับ

                     สุจริต  ยามาสา
                                                               ( นายสุจริต  ยามาสา )
                                                       นายกองค์การบริหารส่วนตำบลฉลุง
                                                       วันที่ ๖  เดือนมกราคม  พ.ศ. ๒๕๖๕
 
















[image: C:\Users\Delli3\Pictures\ภาพ5.png]


   
image3.png




image1.png




image2.png




